《送社人何龙友入试春官》
明代·欧必元

何龙友，真吾友。忆昔赵氏园，与君初握手。我年二十馀，君龄未十九。

君发与眉齐，我髯已盈口。同是贤书溢额人，我为龙尾君龙首。

乡较年来各冠军，君怀良璧逢时剖。丙午场中听鹿鸣，疋马长安陌上走。

我致君书数万言，因附青云垂不朽。蹭蹬寒窗过十年，剩却蓝衫几欲穿。

陷贼归来无寸土，一身骨立徒萧然。宗戚乡闾不复顾，云霄旧游谁见怜。

感君高谊难为匹，逢人偏把项斯传。朱提浊酒时相继，片言直当九鼎系。

摇指悠悠陌上人，友生安得如兄弟。君今砥柱障狂澜，小人非敢私怀惠。

北风十月凉飕飕，送君明光去谒帝。东方奏牍盈三千，胪唱乡云居上第。

有时选读中秘书，侍咽柏梁多应制。春风陌上马如飞，长安索书循旧例。

知君草圣已登坛，笔阵一扫龙蛇势。君不见社中李伯襄，双翼云霄起雁行。

诗名已满都人耳，閒来休沐寄江乡。首唱较君输一着，君应接武滩前黄。

同时翰苑四五辈，衣冠近独盛炎荒。丈夫致身苦不早，富贵功名如露草。

得时须及会风云，人有荣名堪自宝。世间不朽惟其三，虚羡眼前常美好。

白日西逝黄河东，倏忽少年成丑老。伸纸挥毫此送君，别离郁郁抒怀抱。

河桥有酒且尽欢，莫使朱颜易枯槁。

作者简介：欧必元（一五七三—一六四二），字子建。顺德人。大任从孙，主遇从兄。十五岁为诸生，试辄第一。明思宗崇祯间贡生，年已六十。以时事多艰，慨然诣粤省巡抚，上书条陈急务，善之而不能用。当时缙绅称之为岭南端士。尝与修府县志乘，颇餍士论。晚年遨游山水，兴至，落笔千言立就。必元能诗文，与陈子壮、黎遂球等复修南园旧社，称南园十二子。著有《勾漏草》、《罗浮草》、《溪上草》、《琭玉斋稿》等。清郭汝诚咸丰《顺德县志》卷二四有传。欧必元诗，以华南师范大学藏清刊本《欧子建集》为底本。